શિવતત્વની ધીરે-ધીરે અનુભૂતિ થવા લાગે પછી, વિંટળાઈ રહેલા સર્પ જેવી સુષમ્ણા તમને આગળ લઈ જાય છે. એ સ્થાન છે પાછળ બિરાજમાન પાર્વતીજી. જેને યોગિક ભાષામાં ત્રિપૂરારિસુંદરી કહેવામાં આવે છે. વિશ્વજનનીનો ભેટો ત્યારે થાય છે. એ પરમ અને ચરમ બિંદુ હોય છે માણસના જીવનમાં કરવા જેવા કામનું. ત્રિપૂરારીસુંદરીનું શરણ મળી ગયા પછી ઉપનિષદ કહે છે તેમ તમારા હૃદય આકાશમાં બિરાજીત પરમબ્રહ્મનો સાક્ષાત્કાર થઈ જાય છે. શિવપરિવાર તમારી સાથે દરેક સમયે રહે છે. પાર્વતીજી યોગમાં પરમ શક્તિનું પ્રતિક છે, શિવ કાળનું પ્રતિક છે. કાળની પરવાનગી વગર શક્તિનું શરણ શક્ય નથી માટે તે પાછળની તરફ બિરાજે છે. માણસ તો તેનો બાળક છે તેને મા સુધી પહોંચવું હોય છે!